
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ՀՈՒՆԻՍԻ 8-Ի N 638-Ն ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ
ՈՐՈՇՄԱՆ ՆԱԽԱԳԾԻ

Առկա իրավիճակը և իրավական ակտի ընդունման անհրաժեշտությունը: «Երևան քաղաքի Աբովյան և Արամի փողոցներով պարփակված տարածքի նկատմամբ բացառիկ` գերակա հանրային շահ ճանաչելու մասին» N 638-Ն որոշումն ընդունվել է 2017 թվականի հունիսի 8-ի, որով որոշման հավելվածում նշված մի շարք տարածքներում քաղաքաշինական ծրագրի իրականացման շահը գերակա է ճանաչվել օտարվող սեփականության սեփականատերերի շահերի նկատմամբ, քանի որ նշված տարածքներում քաղաքաշինական ծրագրի իրականացման միջոցով Երևանի կենտրոնից պետք է վերանար կիսախարխուլ, ոչ սեյսմակայուն, տարերայնորեն տեղակայված, ոչ բավարար խտությամբ և հիմնականում վթարային հանդիսացող բնակելի ֆոնդը, որի փոխարեն պետք է կառուցվեր բազմաֆունկցիոնալ կառույց և ստորգետնյա ավտոկայանատեղի: Ամբողջ տարածքը կառուցապատման քաղաքաշինական ծրագրերի շրջանակներում պետք է բարեկարգվեր, ինչպես նաև հիմնովին նորացվելու էին ինժեներատեխնիկական ենթակառուցվածքները և ստեղծվելու էր ներթաղամասային կանոնակարգված ճանապարհային ցանց: Նշված նպատակների իրագործման համար հաստատված կառուցապատման ծրագրի համաձայն ծրագրում ընդգրկված մի շարք շենքեր, այդ թվում Աբովյան 4 հասցեում գտնվող շենքը նախատեսվում էր քանդել, հետագայում այլ բազմաֆունկցիոնալ շենք-շինություններ կառուցելու նպատակով:
Որոշման ընդունումից հետո 2019 թվականին Աբովյան 4 հասցեի շենքը ստացել է հուշարձանի կարգավիճակ: «Պատմության և մշակույթի անշարժ հուշարձանների ու պատմական միջավայրի պահպանության և օգտագործման մասին» ՀՀ օրենքի 21-րդ հոդվածի համաձայն հուշարձանների քանդումն արգելվում է:
Նույն օրենքի 20-րդ հոդվածի համաձայն պատմական, գիտական, գեղարվեստական կամ մշակութային այլ արժեք ունեցող նոր հայտնաբերված կամ նոր արժեքավորված օբյեկտն ստանում է նորահայտ հուշարձանի կարգավիճակ և պահպանվում է մինչև հուշարձանների պետական ցուցակում ընդգրկվելը` օրենսդրությամբ սահմանված կարգով:
Նորահայտ հուշարձանը տնօրինող իրավաբանական կամ ֆիզիկական անձը պարտավոր է ապահովել դրա անվթարությունը:
Ընդ որում՝ սույն հասցեները ընդգրկված են եղել նաև ՀՀ կառավարության 2007թ. հունվարի 25-ի թիվ 108-Ն և 2008 թվականի նոյեմբերի 20-ի 1405-Ն որոշումներում: 
Ինչպես նախկինում ընդունված որոշումների հիման վրա, այնպես էլ 2017թ որոշման ընդունումից հետո մինչ այս պահը նշված հասցեում գտնվող գույքի օտարում տեղի չի ունեցել, իսկ նման իրավիճակում գերակա շահ ճանաչված տարածքի օտարման հետ կապված վեճը հնարավորություն չի տալիս մի կողմից իրականացնել գերակա շահ ճանաչելու որոշման ընդունման հիմքում ընկած նպատակի իրականացումը և մյուս կողմից սահմանափակում է սեփականատիրոջ կողմից իր գույքի լիիրավ տիրապետման, տնօրինման և օգտագործման իրավազորությունների իրականացման շրջանակը: 
Ակնհայտ է դառնում, որ միայն հանրության գերակա շահ ճանաչելու մասին կառավարության որոշումն ինքին արդեն սահմանափակում է անձի սեփականության իրավունքը, զրկում կամ առնվազն խոչընդոտում իր իրավազորություններից լիովին օգտվելու հնարավորությունից:
Դա հավաստվում է նաև «Հանրության գերակա շահերի ապահովման նպատակով սեփականության օտարման մասին» օրենքի 14-րդ և 15-րդ հոդվածների վերլուծությունից: Մասնավորապես, 14-րդ հոդվածի 1-ին մասի համաձայն օտարվող սեփականության սեփականատերը, մինչև դրա օտարումը կամ օտարումից ծագող իրավունքների պետական գրանցումն իրավունք ունի այն տիրապետելու, օգտագործելու և տնօրինելու, ինչպես նաև կատարելու միայն այնպիսի բարելավումներ, որոնք ապահովում են տվյալ սեփականության օգտագործումն իր նշանակությանը համապատասխան:
Նույն հոդվածի 3-րդ մասի համաձայն պայմանագրով կամ դատական կարգով հանրության գերակա շահերի ապահովման նպատակով սեփականության օտարման պահից օտարվող սեփականության սեփականատերն ազատվում է օտարվող սեփականության մասին կնքված գործարքներով նախատեսված իր պարտավորությունները չկատարելու կամ ոչ պատշաճ կատարելու համար նախատեսված պատասխանատվությունից, եթե պարտավորությունների չկատարումը կամ անպատշաճ կատարումը պայմանավորված է սեփականության օտարմամբ:
Օրենքի 15-րդ հոդվածի համաձայն Կառավարության սահմանած կարգով կազմված օտարվող սեփականության նկարագրության արձանագրությունը կազմելու օրվանից հետո օտարվող սեփականության վրա սույն օրենքի 14-րդ հոդվածի առաջին մասում նշվածից ավելի կատարված բարելավումները, ինչպես նաև օտարման ենթակա սեփականության նկատմամբ ծագած ծանրաբեռնվածությունների կամ երրորդ անձանց տրված կամ նրանց կողմից դրա նկատմամբ ստացած իրավունքների դիմաց փոխհատուցում չի տրվում:
Ակնհայտ է, որ թեև Օրենքը թույլատրում է տիրապետել, տնօրինել ու օգտագործել գույքը, սակայն դա կարող է արվել միայն զգալի սահմանափակումներով: Եվ բացի այդ, գույքի նկատմամբ հանրության գերակա շահ ճանաչելու մասին կառավարության որոշման առկայությունը, մանավանդ Օրենքի 14-րդ հոդվածի 3-րդ մասի պարագայում, որի համաձայն կոնտրագենտը զրկվում է պարտավորական հարաբերությունների բնականոն ընթացքին բնորոշ բոլոր երաշխիքներից (պարտավորության չկատարման դեպքում հատուցում և այլն), դժվար թե խթանի անձանց ցանկությունը նման գույքի կապակցությամբ մտնելու քաղաքացիական իրավահարաբերությունների մեջ: Այսպիսով, գործնականում անհնարին կամ գրեթե անհավանական է դառնում տվյալ գույքի նկատմամբ գործարքների կնքումը, ինչը սահմանափակում է անձի՝ սեփականատիրոջ իրավունքներից ողջ ծավալով օգտվելու հնարավորությունը, փաստացի դուրս է մղում գույքը շրջանառությունից և վնասում ի վերջո նաև ամբողջ քաղաքացիական շրջանառությանը:
Այս իրավիճակում անհրաժեշտություն է առաջացել պետության կողմից վերագնահատելու տվյալ տարածքում հնարավոր հանրության շահի առկայության հարցը, այդ թվում՝ վերջինիս գերակայությունը սեփականատերերի շահերի նկատմամբ, ինչպես նաև ձեռնարկել անհրաժեշտ միջոցներ նշված հարաբերություններում, և ընդհանուր առմամբ գերակա շահ ճանաչելու մասին ընդունված որոշմամբ օտարման ենթակա տարածքներում կառուցապատման ու քաղաքացիաիրավական այլ հարաբերություններում իրավական որոշակիության ապահովման ուղղությամբ:

Առաջարկվող կարգավորման բնույթը: Նշված հասցեներում գտնվող գույքը, հանդիսանալով պատմամշակութային հուշարձան, դեռևս չեն հանդիսանում ձեռքբերողի սեփականությունը և սեփականության իրավունքի փոխանցման մասին հարցը գտնվում է դատական քննության փուլում: Սեփականության իրավունքի պաշտպանություն ապահովելու և պատմամշակութային հուշարձան հանդիսացող շենքերի նկատմամբ միասնական մոտեցում ցուցաբերելու նպատակով սույն որոշումը ճանաչվում է ուժը կորցրած՝ հաշվի առնելով այն հանգամանքը, որ նշված տարածքում միասնական քաղաքաշինական ծրագրի շրջանակներում բազմաֆունկցիոնալ կառուցապատում կատարելու նպատակը, որը նախատեսում է հուշարձան-շենքի քանդում, այլևս չի համարվում հանրության գերակա շահ՝ ի համեմատ պատմության և մշակույթային արժեքների կամ հուշարձանների պահպանության ապահովման:
Ակնկալվող արդյունքը։ Որոշման ընդունմամբ հնարավորություն կստեղծվի մշակութային արժեք հանդիսացող շենքերի պահպանությանն ուղղված անհրաժեշտ գործողությունների ողջ ծավալով իրականացնելու համար, սեփականատերերի համար կստեղծի իրենց պատկանող գույքի կարգավիճակի վերաբերյալ իրավական որոշակիության և կապահովի դրանց կապակցությամբ քաղաքացիական շրջանառության բնականոն վիճակի վերականգնումը, կապահովվի հուշարձան շենքերի պահպանմանն ուղղված սեփականատերերի պարտավորությունների կատարումը։
Կառավարության որոշման նախագծի ընդունման կապակցությամբ լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.

